Sotkamolaisen Talvivaaran Kaivososakeyhtiön velkojapankit vaativat yhtiön yrityssaneerausmenettelyn keskeyttämistä ja hakevat yhtiötä konkurssiin oikeudessa.

Suomen Asiakastiedon mukaan Talvivaaran velkojapankit Danske Bank, OP Yrityspankki, Nordea ja Handelsbanken sekä valtion erityisrahoitusyhtiö Finnvera jättivät eilen keskiviikkona entisestä kaivosyhtiöstä konkurssihakemuksen Espoon käräjäoikeuteen.

Talvivaaran yrityssaneerauksen selvittäjä, asianajaja Pekka Jaatinen kertoo, että pankit haluavat ensisijaisesti keskeyttää Talvivaaran saneerausohjelman vahvistamisen. Keskeyttämistä seuraisi hyvin todennäköisesti Talvivaaran konkurssi.

– Vähän yllättäen pankkirahoittajavelkojat ja Finnvera vastustavat prosessin tässä vaiheessa yrityssaneerausohjelman vahvistamista perusteella, jota minun on vaikea ymmärtää. Samalla pankit vaativat konkurssia, Jaatinen sanoo Taloussanomille.

Finnverasta kieltäydyttiin kommentoimasta Espoon käräjäoikeuteen jätettyä lausuntoa ja hakemusta vedoten Talvivaaran asemaan pörssiyhtiönä.

Talvivaara hakeutui yrityssaneeraukseen marraskuussa 2013, jonka jälkeen Espoon käräjäoikeus antoi päätöksen saneerausmenettelyn aloittamisesta.

Selvittäjä Jaatinen jätti saneerausohjelman vahvistushakemuksen käräjäoikeuteen maaliskuun alussa.

Jaatinen ihmettelee, että pankit eivät ole prosessin aikana lausuneet mitään, eivät ole väittäneet mitään eivätkä osallistuneet äänestyksiin.

– Yhtiöllä ei ole tällä hetkellä yhtään ainutta maksamatonta laskua, johon konkurssihakemuksen voisi perustaa, Jaatinen sanoo.

Jaatinen sanoo, että Talvivaaraa suojaa konkurssilta yrityssaneerausmenettelyn vireillä olo. Konkurssin asettamisesta ei voi Jaatisen mukaan päättää ennen kuin päätetään mitä ohjelmalle tapahtuu.

Talvivaaran kaivostoimintaa harjoittanut tytäryhtiö Talvivaara Sotkamo kaatui konkurssiin vuonna 2014. Kaivoksen osti myöhemmin valtio-omisteinen Terrafame.

Talvivaaran osakkeen kaupankäynti Helsingin pörssissä on ollut keskeytettynä marraskuusta 2014 lähtien. Pörssiin yhtiö listautui vuonna 2009.